በወሰን ግጭቱ የተፈናቀሉ ሰዎችን መልሶ ለማቋቋም ምቹ ሁኔታ መፈጠሩን ርእሰ መስተዳድሩ ገለፁ
በኢትዮጵያ ሶማሌና በኦሮሚያ አንዳንድ አካባቢዎች ላይ በወሰን  ግጭት ምክንያት የተፈናቀሉ ዜጎች ቀድመዉ ወደነበሩበት አካባቢ ተመልሰዉ መስራት የሚችሉበትን እድል ማመቻቸቱን የኢትዮጵያ ሶማሌ ክልል ርእሰ መስተዳድር አቶ አብዲ ማህሙድ ዑመር አስታወቁ ፡፡እንደ ርእሰ መስተዳድሩ ገለፃ ፤ከኢትዮጵያ ሱማሌ ክልል የተፈናቀሉ የኦሮሚያ ተወላጆች ወደነበሩበት አካባቢ ተመልሰዉ ቤት ንብረታቸዉ ተጠብቆላቸዉ እንደሁሉም ዜጋ በሰላም የመኖር መብት አላቸዉ፡፡“የተፈናቀሉትን ባሉበት ቦታ ሄጄ ለምኜም ቢሆን አመጣቸዋለሁ፤ በድርጊቱ በጣም አዝኛለሁ” ሲሉ ነው የገለጹት፡፡በግጭቱ ምክንያት ንብረታቸዉ ላይ ጉዳት የደረሰባቸዉ ዜጎች ካሳ እንዲያገኙ ለማድረግ የሚያስችል ከፖሊስ፣ ከህብረተሰቡና ከሃይማኖት አባቶች የተዉጣጡ አባላት ያሉት ኮሚቴ መቋቋሙንም ጠቁመዋል፡፡አቶ አብዲ ከተፈናቀሉት በመንግስት ቤቶች ከሚኖሩት መካከል 98 በመቶ የሚሆኑት በንብረታቸዉ ላይ ምንም ጉዳት አለመድረሱንም አረጋግጠዋል፡፡በግለሰቦች ቤት ተከራይተዉ ይኖሩ የነበሩ ሰዎችም ንብረት ጉዳይ በአከራዮቻቸዉ አማካኝነት ለፖሊስ ሪፖርት መደረጉ ያመለከቱት ፡፡ርእሰ መስተዳድሩ ፤በግጭቱ የተሳተፉ ተጠርጣሪ ወንጀለኞችን ክልሉና የፌዴራል መንግስት በጋራ በመሆን ለህግ እንደሚያቀርብም አስታውቀዋል፡፡